text: এবার নতুন পরিচয়ে জিনাত হাকিম
  নিজস্ব প্রতিবেদক : এতদিন জনপ্রিয় নাট্যকার ও নির্দেশকের পরিচয়ে ছিলেন। এবার নতুন পরিচয়ে হাজির হলেন জিনাত হাকিম। দেশের অন্যতম ইলেকট্রনিক্স ও প্রযুক্তিপণ্য উৎপাদন এবং বিপণনকারী গ্রুপ ওয়ালটনের সঙ্গে যুক্ত হয়েছেন তিনি। গত ১ এপ্রিল তিনি এই গ্রুপের সিস্টার কনসার্ন শিল্প প্রতিষ্ঠান ডিজিটেক ইন্ডাস্ট্রিজ লিমিটেডের নির্বাহী পরিচালক হিসেবে যোগ দেন।
  করোনার কারণে বসুন্ধরা ওয়ালটন করপোরেট অফিসের বোর্ড রুমে স্বাস্থ্যবিধি মেনে প্রতিষ্ঠানটির সকল কর্মকর্তার সঙ্গে তাকে পরিচয় করিয়ে দেওয়া হয় করা হয়।
  এ সময় জিনাত হাকিমকে স্বাগত জানান ওয়ালটন ডিজিটেক ইন্ডাস্ট্রিজ লিমিটেডের চেয়ারম্যান এস এম রেজাউল আলম এবং ওয়ালটনের পরিচালক ও ডিজিটেক ইন্ডাস্ট্রিজ লিমিটেডের ম্যানেজিং ডিরেক্টর এস এম মঞ্জুরুল আলম অভি। ফুল দিয়ে অভিবাদন জানান ওয়ালটন হাই-টেক ইন্ডাস্ট্রিজ লিমিটেডের ডেপুটি ম্যানেজিং ডিরেক্টর ইভা রিজওয়ানা নিলু। উপস্থিত ছিলেন জিনাত হাকিমের স্বামী, জনপ্রিয় অভিনেতা আজিজুল হাকিমসহ আরও অনেকে।
  জিনাত হাকিম বলেন, "ওয়ালটন বাংলাদেশের প্রতিষ্ঠান, দেশের মানুষের প্রতিষ্ঠান। বর্তমানে এটি সবার কাছে এক বিশ্বস্ততা ও আস্থার নাম। বাংলাদেশের মানুষের জীবনমান উন্নয়নে ওয়ালটনের ভূমিকা অনস্বীকার্য। বিশ্বে বাংলাদেশকে অনন্য উচ্চতায় নিয়ে যাচ্ছে তারা। এই পরিবারের সঙ্গে সম্পৃক্ত হতে পেরে আমি গর্বিত।"
  এর আগে গত জানুয়ারি মাসে ওয়ালটনের সঙ্গে যুক্ত হন আজিজুল হাকিম। তিনি ওয়ালটন হাইটেক ইন্ডাস্ট্রিজেরর নির্বাহী পরিচালক হিসেবে দায়িত্ব পালন করছেন।